ኢትዮጵያ ኑክሌር እንድታለማ የሚፈቅደው ሕግ ፀደቀ
የፌዴራልና የክልል መንግሥታትን ግንኙነት የሚወስን ሕግም ፀድቋልየሕዝብ ተወካዮች ምክር ቤት ኢትዮጵያ ከሩሲያ ፌዴሬሽን መንግሥት ጋር በመተባበር፣ ኑክሌርን ለሰላማዊ ዓላማ እንድታለማ የሚፈቅደውን ሕግ አፀደቀ፡፡ የፀደቀው ሕግ ኢትዮጵያ አዲስ የኃይል አማራጭ እንዲኖራት የሚያደርግ፣ የባለሙያዎችን አቅም ለመገንባት፣ ልምድ ለመለዋወጥና ዕውቀትና ክህሎትን ለማዳበር የሚያስችል መሆኑን ተጠቁሟል፡፡ ፓርላማው ሐሙስ ኅዳር 23 ቀን 2013 ዓ.ም. በሙሉ ድምፅ ያፀደቀው የስምምነት ሕግ፣ በሁለቱ አገሮች በጥናትና ምርምር መሠረተ ልማት ማቋቋም፣ በዲዛይን፣ በቁሶች አያያዝና አወጋገድ፣ በመሣሪያዎች አያያዝና አጠቃቀም፣ ለኢንዱስትሪ፣ ለሕክምና፣ የግብርና ምርቶችን ለማምረትና መሰል የትብብር መስኮች ላይ ያተኮረ ነው፡፡ በተጨማሪም የስምምነት ሕጉ በሁለቱ አገሮች መካከል የዕውቀት ሽግግር የሚፈጥር፣ ለአዕምሯዊ ንብረቶች ጥበቃ የሚያደርግ መሆኑ ተጠቁሟል፡፡ በመጪዎቹ አሥር ዓመታት ውስጥ ተገንብቶ ወደ ሥራ እንደሚገባ የተነገረለት ሰላማዊ የኑክሌር ኃይል የመጀመርያው የሁለቱ አገሮች ስምምነት የተደረገው፣ በኅዳር 2012 ዓ.ም. በሩሲያ በተካሄደው የሩሲያ-አፍሪካ ኢኮኖሚክ ፎረም ላይ ነበር፡፡ በተያያዘ ዜና ምክር ቤቱ ከዚህ ቀደም በመሪዎችና በፖለቲከኞች መልካም ፈቃድ ሲደረግ የነበረውን የፌዴራልና የክልል መንግሥታትን በሕግ ለማሰር የወጣውን የትብብር ግንኙነት የሚወስን፣ የመንግሥታት ግንኙነት አዋጅን አፅድቋል፡፡ አዋጁ ዘላቂ ሰላምን ለማስፈን፣ ፈጣን ኢኮኖሚያዊና ማኅበረሰባዊ ልማት ለማስቀጠል፣ አንድ የፖለቲካና የኢኮኖሚ ማኅበረሰብ በመገንባት ከተናጠል ሥራ ይልቅ የሁሉን አካላት አቅም በማቀናጀት፣ ዘርፈ ብዙ ልማትና የመልካም አስተዳደር ተግባራትን ለማስፈጸም ያግዛል ተብሏል፡፡ የፌዴራል መንግሥትና የክልሎች የተናጠል፣ የወል ሥልጣንና ተግባራት በሕገ መንግሥቱ የተደነገጉ ቢሆንም፣ የየእርከኑ መንግሥታት በጋራ ከተሰጣቸው ኃላፊነት በተጨማሪ፣ በተናጠል የተሰጣቸውን ሥልጣንና ተግባራት በጥምረት በመሥራት የጋራ ፖሊሲና ስትራቴጂ በመንደፍ ትብብራቸውን ያጠናክረልም ተብሏል፡፡ በተጨማሪም ለክልሎች የሚመደብን ሀብት ፍትሐዊነት ለማረጋገጥ የሚያስችሉ የምክክር መድረኮችን በመፍጠር፣ ጠንካራ ተቋማዊ ግንኙነት ለመዘርጋት የሚያስችል ሕግ መሆኑም ተገልጿል፡፡ አንዳንድ የምክር ቤት አባላት አዋጁ ለሚኒስትሮች ምክር ቤት ከተመራ ሁለት ዓመታት ሊሞላው እንደሆነ በመጠቀም፣ የአዋጁ አስፈላጊነት ታውቆ ለምን ይህን ያህል ጊዜ ሳይቀርብ እንደ ዘገየ ጥያቄ አቅርበዋል፡፡ ይሁን እንጂ ከሌሎች ሕጎች በተለየ ከተለያዩ አካላት ጋር ሰፊ ውይይት እየተደረገበት እንደቆየ፣ የክልሎችን ይሁንታ ማግኘት ስለነበረበት መዘግየቱን በምክር ቤቱ የሕግ፣ ፍትሕና ዴሞክራሲ ጉዳዮች ንዑስ ኮሚቴ ሰብሳቢ አቶ አበበ ጌዴቦ አስረድተዋል፡፡ የአዋጁ መፅደቅ ከዚህ በፊት የነበረውን የክልሎች ግንኙነት እንደሚያጠናክረውና አዘገጃጀቱም ከጀርመን፣ ከደቡብ አፍሪካ፣ ከስዊዘርላንድና ሌሎች መሰል አገሮች ልምድ የተወሰደበት ነው ሲሉ አቶ አበበ አክለዋል፡፡ የፓርላማው አፈ ጉባዔ አቶ ታገሰ ጫፎ በበኩላቸው፣ የአዋጁ መፅደቅ ሥራን በመናበብ ለመሥራት ከማገዝ ባለፈ፣ እውነተኛና ጠንካራ የፌዴራል ሥርዓት በመፍጠር፣ የፌዴራል መንግሥትና የክልል መንግሥታት የሚያከናውኑትን ሥራ በሕግ ማዕቀፍ ለማስቀመጥ ይረዳል ብለዋል፡፡ ምክር ቤቱ ከውይይቱ በኋላ የቀረበውን አዋጅ በሙሉ ድምፅ አፅድቆታል፡፡ 